
Κύριε Δήμαρχε,
Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) αποτελεί την τριτοβάθμια Οργάνωση των ατόμων με αναπηρία, χρόνιες παθήσεις και των οικογενειών τους στη χώρα και αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας. 
Κύρια αποστολή της είναι η καταπολέμηση των διακρίσεων σε βάρος των ατόμων με αναπηρία, χρόνιες παθήσεις και των οικογενειών τους και η προώθηση, προστασία και απόλαυση των ανθρωπίνων και συνταγματικά κατοχυρωμένων δικαιωμάτων τους. Όσον αφορά στα ανθρώπινα δικαιώματα των ατόμων με αναπηρία, αυτά κατοχυρώνονται με τη Σύμβαση των Ηνωμένων Εθνών για τα Δικαιώματα των Ατόμων με Αναπηρίες που η χώρα μας μαζί με το Προαιρετικό της Πρωτόκολλο επικύρωσε με τον Ν. 4074/2012.
Με το παρόν απευθυνόμαστε σε εσάς για να θέσουμε υπόψη σας ένα σημαντικό ζήτημα αναφορικά με τα σοβαρά προβλήματα υποδομής και προσβασιμότητας των ΕΕΕΕΚ και ΕΝΕΕΓΥΛ Αγρινίου. 
Μετά από επιτόπια αυτοψία και συνάντηση του Συλλόγου ΑμεΑ Π.Ε. Αιτ/νιας Απόστολος Λουκάς, με τους Διευθυντές των ΕΕΕΕΚ και ΕΝΕΕΓΥΛ Αγρινίου, διαπιστώθηκε η ιδιαίτερα σοβαρή και επικίνδυνη κατάσταση στην οποία λειτουργούν οι δύο σχολικές μονάδες.
Στο συγκεκριμένο διώροφο κτήριο, το οποίο μισθώνει ο Δήμος Αγρινίου, στεγάζονται συνολικά 101 μαθητές με αναπηρία ή/και ειδικές εκπαιδευτικές ανάγκες, από ολόκληρο τον Νομό Αιτωλοακαρνανίας.
Η υφιστάμενη κτηριακή υποδομή είναι ακατάλληλη για τη λειτουργία σχολικών μονάδων Ειδικής Αγωγής, καθώς παρουσιάζει σοβαρές ελλείψεις σε προσβασιμότητα, ασφάλεια και επάρκεια χώρων.
Ιδιαίτερα σοβαρή είναι η κατάσταση στο ΕΝΕΕΓΥΛ, όπου φοιτούν 61 μαθητές στον πρώτο όροφο. Δεν υπάρχει κατάλληλη είσοδος με ράμπα, ενώ οι μαθητές είναι αναγκασμένοι να διέρχονται από το ΕΕΕΕΚ για να χρησιμοποιήσουν το ασανσέρ, όταν αυτό λειτουργεί. Κατά τα διαλείμματα, η μετακίνηση των μαθητών από τις σκάλες δημιουργεί σοβαρούς κινδύνους ατυχήματος.
Παράλληλα, οι αίθουσες διδασκαλίας είναι ιδιαίτερα μικρές σε σχέση με τον αριθμό των μαθητών και τις ανάγκες τους, ενώ το προαύλιο, με την υφιστάμενη τσιμεντένια επιφάνεια, δεν αποτελεί κατάλληλο και ασφαλή χώρο για μαθητές με αναπηρία.
Σοβαρή ανησυχία προκαλεί η δυνατότητα ασφαλούς εκκένωσης του κτηρίου σε περίπτωση σεισμού, πυρκαγιάς ή άλλης έκτακτης ανάγκης. Σε ένα κτήριο που φιλοξενεί μαθητές με διαφορετικού βαθμού κινητικές και άλλες αναπηρίες, η ασφαλής πρόσβαση και εκκένωση δεν μπορεί να αποτελεί ζητούμενο, αλλά αυτονόητη προϋπόθεση λειτουργίας.
Η μη επίλυση αυτών των προβλημάτων έχει ως αποτέλεσμα τη μη παροχή ποιοτικής εκπαίδευσης των μαθητών, η οποία πρέπει να τους διασφαλίζεται από την πολιτεία και την Τοπική Αυτοδιοίκηση, η οποία έχει και θεσμοθετημένα την ευθύνη διασφάλισης της κτιριολογικής καταλληλόλητας και λειτουργικότητας, σύμφωνα με τις ανάγκες των σχολείων της χωρικής τους αρμοδιότητας. 
Κύριε Δήμαρχε, 
Ως εκ τούτου απευθυνόμαστε σε εσάς και ζητάμε την άμεση παρέμβασή σας και συγκεκριμένες δεσμεύσεις για τη λήψη μέτρων για την ασφάλεια και την προσβασιμότητα των μαθητών, χωρίς να αναμένεται η εκδήλωση ατυχήματος.
Επίσης την εξέταση και αξιοποίηση της δυνατότητας μεταστέγασης των σχολικών μονάδων σε κατάλληλο και ασφαλές κτήριο, όπως το πρώην Δημοτικό Σχολείο στον Άγιο Ιωάννη Ρηγανά, πρόταση που έχει ήδη τεθεί από τις σχολικές μονάδες.
Η Πολιτεία και η Τοπική Αυτοδιοίκηση οφείλουν να εξασφαλίζουν για τους μαθητές με αναπηρία, σχολεία ασφαλή, προσβάσιμα και κατάλληλα για τις εκπαιδευτικές και καθημερινές ανάγκες τους.
Η ασφάλεια των μαθητών δεν μπορεί να περιμένει.
Σας ευχαριστούμε εκ των προτέρων και αναμένουμε την άμεση ανταπόκρισή σας στο εν’ λόγω αίτημα και την ενημέρωσή μας επί της εξέλιξης αυτού. 

Ο Πρόεδρος

Ι. Βαρδακαστάνης
Ο Γεν. Γραμματέας 


Β. Κούτσιανος


Πίνακας Αποδεκτών:
Γραφείο Υπουργού Εθνικής Παιδείας και Θρησκευμάτων, κ. Σ. Ζαχαράκη
Γ. Γ. Α/βάθμιας, Β/βάθμιας Εκπαίδευσης και Ειδικής Αγωγής,  
κ. Ι. Παπαδομαρκάκη
Δ/νση Ειδικής Αγωγής και Εκπαίδευσης Υπουργείου Παιδείας 
Διεύθυνση Δευτεροβάθμιας Εκπαίδευσης Αιτωλοακαρνανίας   
Δ/ντή Ε.Ε.Ε.Ε.Κ. Αγρινίου
Δ/ντή ΕΝ.Ε.Ε.ΓΥ.-Λ. Αγρινίου 
ΠΟΣΓΚΑΜΕΑ
Περιφερειακή Ομοσπονδία Ατόμων με Αναπηρία Δυτικής Ελλάδας και Νοτίων Ιονίων Νήσων 
Σύλλογος ΑμεΑ Π.Ε. Αιτ/νιας Απόστολος Λουκάς

